જેતપુર શહેરનો સૌથી પછાત ગણાતો એવો ભોજાધાર વિસ્તાર કે જ્યાં મોટા ભાગના પછાત અને પરપ્રાંતીયોની જ વસાહત આવેલ છે. ત્યાં કોઈ પણ પ્રકારની ડિગ્રી વગર ઓરડીઓમાં દવાખાના ખોલીને ગરીબ અને ભોળી પ્રજાના આરોગ્ય સાથે ચેડા કરતા હોવાની પોલીસને જાણ થતાં પોલીસે છાપો મારતા એક નહીં બે નહીં ત્રણ ત્રણ ઘોડા ડોક્ટરોને ઝડપી લીધા હતા. જેમાં વિજય મોહનભાઈ છાંટબાર, અજય મહીપતભાઈ દેવમુરારી અને એક તો મહિલા નકલી ડોક્ટર જશુમતી રમેશભાઈ સોલંકી સામે ફોજદારી કાર્યવાહી કરી હતી. પોલીસે ઓરડીમાં ચાલતા દવાખાનાની તલાશી લેતા એલોપેથી દવાઓ, ઇન્જેક્શનસ, પાટ્ટાઓ તેમજ મેડીકલ સાધનો મળી આવતા પોલીસે તમામ વસ્તુઓ કબ્જે લઈ પોલીસે ત્રણેય ઘોડા ડોક્ટરોની ધરપકડ કરી ત્રણેય સામે ગુજરાત વેધકિય વ્યવસાયઓની અધિનિયમ ૧૯૬૩ની કલમ ૩૦ તેમજ આઇપીસી ૩૩૬ અને ૪૧૬ મુજબ ગુનો નોંધ્યો હતો. ત્રણેય ઘોડા ડોક્ટરો પાસે કોઈપણ પ્રકારની ડીગ્રી ન હોવા છતાં પોતાની જાતને ડોક્ટર તરીકે ઓળખાવી લોકોની બીમારીઓના નિદાન કરી ગેરકાયદે એલોપેથી દવાઓ આપી લોકોના આરોગ્ય સાથે ચેડા કરતા હોવાનો ગુન્હો દાખલ કરી ત્રણેયને જેલના સળિયા પાછળ ધકેલી દીધા હતા. ઉપરાંત તાલુકા પોલીસે પણ સરદારપુર ગામેથી એક બોગસ ડોક્ટરને ઝડપી લીધો હતો. મહિપત રણછોડભાઇ દેવમુરારી ડીગ્રી ન હોવા છતા પોતાના ડોક્ટર તરીકે ઓળખાવી છેલ્લા ૧૦ વર્ષથી મેડીકલ પ્રેક્ટીશ કરી રહ્યા હોવાની બાતમીના આધારે પોલીસે દરોડો પાડી જેતપુર પંથકમાંથી વધુ એક ઘોડા ડોકટરને ઝડપી તેની સારવાર શરૂ કરી દીધી છે. નોંધનીય છે કે તાજેતરમાં જ ગોંડલના માવૈયામાંથી જન આરોગ્ય સાથે ચેડા કરનારો ઘોડા ડોકટર પકડાયો હતો.